Boris se bekers, kouse vir R3,6 miljoen te koop | Netwerk24
26 Junie 2019 12:31
Memorabilia van die voormalige Wimbledon-kampioen Boris Becker ter waarde van ongeveer £200 000 (meer as R3,6 miljoen) word opgeveil om sy skuld te delg.
Boris Becker vier sy sege oor Kevin Curren met 6-3, 6-7 (4-7), 7-6 (7-3), 6-4 in die Wimbledon-eindstryd op 7 Julie, 1985. Foto: Getty Images
Replikas van die Wimbledon-, Amerikaanse Ope- en Davisbeker-trofees, asook medaljes en kledingstukke word te koop aangebied.
BBCSport berig die veiling is georganiseer deur die trustees wat sy bankrotskap hanteer om die 51-jarige Duitser se krediteure terug te betaal.
"Ons beskou hierdie as 'n eenmalige gebeurtenis," sê die afslaer Wyles Hardy & Co.
"Stukke soos hierdie was al selde beskikbaar op die ope mark.
Becker, wenner van ses Grand Slam-titels, is in Junie 2017 bankrot verklaar weens sy skuld aan die bank Arbuthnot Latham.
'n Veiling van memorabilia is destyds georganiseer, maar later uitgestel nadat Becker aanspraak gemaak het op diplomatieke vrystelling van regsaksie. Hy het gesê hy is aangewys as die attaché vir sport en kultuur van die Sentraal-Afrikaanse Republiek.
Becker het egter sy aanspraak op vrystelling in Desember laat vaar, wat die weg gebaan het vir 'n nuwe veiling om plaas te vind.
Behalwe vir die replika-trofees is daar horlosies, rakette, gedenkglase, sweetbande en selfs kouse beskikbaar op die aanlyn veiling wat tot 11 Julie duur.
"Ons is in ons noppies dat die veiling nou kan voortgaan omdat hierdie bates een van die min oorblywende bates van die bankrotskap is, en ons verwag om later vanjaar dividende aan die krediteure te verklaar," sê Mark Ford, een van die trustees van die boedel van Boris Becker.